google/wiki40b huggingface dataset:
Svalbardbutikken

Svalbardbutikken er et varehus og den eneste dagligvareforretningen i Longyearbyen på Svalbard. Den er eid og drevet av Coop Svalbard BA. Svalbardbutikken har avdelinger for dagligvarer, ferskvarer, kiosk/taxfree og souvenir/gave/parfyme. Tidligere hadde Svalbardbutikken også en avdeling for elektronikk, men den ble nedlagt i mai 2010. Vinmonopolet i Longyearbyen, Nordpolet, holder til i Svalbardbutikken. Coop Svalbard driver også Svalbardkiosken ved Svalbard lufthavn.
Svalbardbutikken ble etablert i 1992, og overtok dagligvaresalget fra proviantlageret Provianten, som var bygd i 1950. Provianten sluttet med matsalg da Svalbardbutikken startet opp.
Det at forretningen ligger på Svalbard, adskilt fra resten av Norge, gir noen uvanlige virkninger på prisnivået. Svalbard er taxfreeområde, og alkoholholdige varer og tobakksvarer er derfor billigere enn i Fastlands-Norge. I sommerhalvåret fraktes tørr- og frysevarer til Svalbard med båt, og slike varer kan derfor koste omtrent det samme der som på fastlandet. Men ferskvarer er dyrere på Svalbard enn i andre deler av Norge, fordi alt av ferskvarer til Svalbard må fraktes inn med fly. Avhengigheten av flyfrakt gjør også at Svalbardbutikken og andre butikker på Svalbard kan gå tomme for enkelte varer når været er for dårlig til at fly kan lande.
Det er ikke pant på tomflasker og drikkebokser i Longyearbyen. Det fantes tidligere en panteordning pa samme måte som på fastlandet, men den ble avsluttet i 2000 fordi det var for dyrt å transportere tomflasker og bokser til fastlandet for gjenbruk.
Jung Young Joo

Meritter

Han deltok i det første VM i bueskyting for handikappede som ble arrangert, i Stoke Mandeville i Storbritannia i 1998. Der kom han på 11.-plass individuelt. Året etter vant han gull ved VM i Christchurch på New Zealand, der han slo finske Pertti Pulkkinen i finalen. Sør-Korea tok også bronse i lagkonkurransen. 
Han deltok i sine første paralympiske leker i 2000. Her fikk han sølv individuelt, etter tap for sin landsmann Lee Hong Gu i finalen. Året etter fikk han bronse individuelt og gull i lagkonkurransen ved VM i Nymburk i Tsjekkia. Ved VM 2003 ble det 10.-plass. 
Ved Paralympiske sommerleker 2004 i Athen fikk han to medaljer. Individuelt fikk han sølv, etter tap for tyske Mario Öhme i finalen, og i lagkonkurransen fikk Sør-Korea gull. I 2005 fikk han et nytt VM-gull, da han var med og vant lagkonkurransen ved VM i Italia. Individuelt kom han på 5.-plass. Ved VM 2007 kom han på 6.-plass. Det ble ingen medaljer ved Paralympiske sommerleker 2008, der han kom på 6.-plass etter tap for tyrkiske Ozgur Ozen i kvartfinalen. 
Han kom på 15.-plass ved VM 2009, og 8.-plass ved VM i 2011.
Ved Paralympiske sommerleker 2012 i London deltok han individuelt med buetypen recurve. I plasseringsrunden fikk han niende beste poengsum av de 24 som deltok, med 623 poeng. Han slo spanske Jose Marin Rodriguez 6-2 i 1/16-finalen, men tapte 4-6 for malaysiske Hasihin Sanawi i kvartfinalen. 
Han deltok også i lagkonkurransen, der det sørkoreanske laget fikk sølv, etter å ha tapt 206-200 for Russland i finalen. Jung deltok der sammen Kim Suk Ho og Lee Myeong-Gu.
Illinois' flagg

Illinois' flagg er hvitt og har delstatens segl i midten med delstatsnavnet under.
Flagget ble innført 6. juli 1915, da bare med delstatsseglet. I 1970 ble navnet lagt til.
Delstatsseglet er preget av USAs nasjonalsymboler og domineres av en ørn som holder et flagginspirert skjold med tretten hvite stjerner mot blå bakgrunn og striper i rødt og hvitt. Ørnen er en hvithodet amerikansk havørn (Haliaeetus leucocephalus), i seg selv et nasjonalsymbol. Den holder et bånd med mottoet State Sovereignty, National Union. Ørnen hviler på en klippe som står i et prærielandskap. Emblemet inneholder også en soloppgang, et symbol på den løfterike framtiden. På klippen er årstallene 1818 og 1868 skrevet. Disse viser til året Illinois fikk status av delstat og til året delstatsseglet ble offisielt vedtatt. 
Illinois' flagg ble til etter en konkurranse arrangert av den patriotiske organisasjonen Daughters of the American Revolution. Konkurransen ble vunnet av Lucy Derwent fra organisasjonens lag i Rockford.
Barske Glæder Produksjoner

Barske Glæder Produksjoner er et norsk teaterkompani og figurteaterkompani som ble etablert av skuespilleren Janne Langaas i 1997.

Først kom ingenting, så kom ingenting (2009)

Forestillingen Først kom ingenting, så kom ingenting hadde premiere på Det åpne teater i Oslo under Samtidsfestivalen i september 2009. Det bar undertittelen den norrøne skapelsesmyten i en koffert, og var myntet på barn i alderen 3 til 7 år. Det ble vist for opptil 20 barn av gangen, og barna ble plassert i en halvsirkel omkring en koffert. Barnas voksne ledsagere satt på stoler lenger bak i salen. Teksten til stykket var skrevet av Janne Langaas, og figurene var laget av Espen Dekko, som også var stykkets regissør. Scenografien ble til i et samarbeid mellom Langaas og Dekko, og Ragnhild Mærli var dramaturg for oppsetningen.

Priser og utmerkelser

I 2010 mottok Barske Glæder Produksjoner Birgit Strøms minnepris for forestillingen Først kom ingenting, så kom ingenting. Prisen ble utdelt ved avslutningen av Fri Figur-festivalen.
Vesterbrogade (København)

Bygninger

I nummer 1 lå tidligere Palladium kino som ble revet i 1977 for å gi plass til Industriens Hus.
Kinoen var tegnet av arkitekt Ernst Kühn og åpnet i 1938. 
Industriens Hus som overtok tomten etter Palladium ligger på hjørnet av Vesterbrogade og H.C. Andersens Boulevard overfor Rådhuspladsen. Bygningen ble innviet i august 1978 og er tegnet av Erik Møller. Bygget er arbeidsgiverorganisasjonen Dansk Industris hovedsete. 
I nummer 2A ligger Richshuset som ble oppført i 1934–1936. Det er tegnet av Alf Cock-Clausen og er en av få art deco-bygninger i Danmark. Bygningen avløste Centralhotellet.  
På stedet hvor Richshuset ligger lå Centralhotellet i 1873–1934.
På nummer 2E ligger Scala som ble oppført i 1881.  
I nummer 3 lå Apolloteatret i en bygning fra 1890. Det ble sprengt i luften under annen verdenskrig i 1945. Huset ble gjenoppført, men endelig revet i 1959. 
Panoptikonbygningen ligger i Vesterbrogade nummer 5 og er et høyhus på 12 etasjer fra 1952. Det er tegnet av Mogens Jacobsen og Alex Poulsen.
I nummer 8 ligger funkisbygget Ved Vesterport, et kontorbygg fra 1932 av Ole Falkentorp og Povl Baumann.
Gjestgiveriet Sorte Hest har nummer 148. Bygningen er en av de eldste på Vesterbro og kan spores tilbage til slutten av 1600-tallet.Den siste delen av Vesterbrogade fra Sorte Hest ved Platanvej og ut til Roskildevej hører til Frederiksberg kommune.
Balisto

Balisto er en kjeks overtrukket med sjokolade, som blir produsert av Mars, Incorporated. Den består av digestivekjeks i midten og ulike typer melkebasert krem som topping, og dyppet i melkesjokolade.
Normalt blir den solgt med to kjeks i én pakke, men de selges også i større pakke, hvor den enkelte kjeksen er pakket inn individuelt. Den selges i Irland, Østerrike, Tyskland, Sveits, Holland, Frankrike, Belgia, Slovenia og Italia. Våren 2011 ble den lansert i Storbritannia.
Da Balisto ble lansert i 1981 ble den produsert av Mars, Incorporated i Vest-Tyskland.
Salomonøyenes sentralbank

Salomonøyenes sentralbank er sentralbanken på Salomonøyene.

Historie

Salomonøyenes sentralbank ble etablert i februar 1983 på grunnlag av sentralbankloven (Central Bank of Solomon Islands Act) av 1976. Loven ble endret i 1985, bl.a. for å styrke sentralbankens rolle som tilsynsmyndigheter. 
Sentralbanken tok over etter det tidligere SIMA – Salomon Islands Monetary Authority.

Målsettinger og oppgaver

Sentralbankens hovedmålsettinger er flere: varig og stabil økonomisk vekst, høy sysselsetting, stabil valuta, og bærekraftig betalingsbalanse. 
Sentralbankens viktigste oppgaver er å formulere og implementere landets pengepolitikk, samt å utøve kontroll over landets pengesystem, herunder bankene. I tillegg kommer alle andre oppgaver en sentralbank innehar, som utsteding av lokal valuta, forvalte landets valutareserver, produsere og presentere nødvendig statistikk, m.m.

Sentralbanksjef

Sentralbanksjef pr september 2018 er Denton Hehenoro Rarawa. Han overtok etter Rick N. Houenipwela i 2008, da han avsluttet sin tredje periode som sentralbanksjef. Rarawa begynte i sentralbanken i 1983, og var visesentralbanksjef fra 1998 til 2008.
Balihund

Opprinnelse og alder

Opprinnelsen til denne rasen er ukjent, men moderne forskning har fastslått at både balihund og kintamanihund er nærmere beslektet med dingo og tradisjonelle asiatiske hunderaser enn europeiske hunder. Balihunden er eldre enn både den Australske dingoen og ny guinea syngehund, men man kan tenke seg at typen som sådan har utgått fra den asiatiske urhunden for lenge siden. Både balihund og kintamanihund er i så måte typiske pariahhunder, som skiller seg fra hverandre på kun tre referansepunkt i en genetisk studie publisert i Journal of Heredity den 13. juli 2005.
I dag lever balihunden fritt på Bali, der den formerer seg uten menneskelig påvirkning. Forskere har anslått at det finnes omkring 500 000–1 000 000 balihunder på Bali, og et overveiende flertall av de lever under svært vanskelige forhold. I så måte har organisasjonen Bali Street Dog Foundation, som har sitt hovedkvarter i Australia, igangsatt et betydelig arbeid med å hjelpe de to hundetypene på Bali.

Utseende, anatomi og fysikk

Balihunder kan best sammenlignes med primitive spisshunder og mynder. De er mellomstore av vekst, slanke og smale og relativt høybeinte. Hodet er trekantet og noe forlenget i forhold til tradisjonelle spisshunder. Ørene, som er meget bevegelige, er forholdsvis spisse og stående eller halvstående (dette varierer). Halen er middels lang og bæres gjerne i en krøll over ryggen. Når hunden løper strekkes den ut på myndevis og brukes som balanseror. Pelsen er kort og tett tilligende, og finnes i alle mulige farger og kombinasjoner av disse.
Hanner blir gjerne omkring 35–50 cm i skulderhøyde, og vekten ligger normalt på 10–20 kg. Tispene blir typisk noe mindre enn hannene.

Bruksområde

Balihunder er jakthunder og gatefeiere i ordets rette betydning. Som jakthunder bruker de både syn, lukt og hørsel like mye når de jakter. Som gatefeiere spiser de nærmest hva som helst. Hundetypen er meget hurtig og har en høyt utviklet luktesans, noe som gjør de til meget gode sporhunder eller ettersøkshunder. De skal også være ypperlige vakthunder, som lett tilpasser seg en tilværelse som familiehund.

Lynne og væremåte

Balihunder er gjerne svært livlige og aktive. Den er leken og lojal mot de den kjenner og liker, men gjerne svært skeptiske til fremmede. Den trenger tidlig og massiv sosialisering i 4-8 ukers alder, og siden mye mosjon og psykiske utfordringer for å trives som familiehund. De knytter seg sterkt til flokken (familien) og passer kun for mennesker som har erfaring med primitive hunder. Innad i flokken er den tolerant og kjælen, også mot egne barn.

Annet

Selv om balihunder gjerne er befengt med sykdommer, lus og midd, regnes den som en sunn rase når den først blir kurert for slike ting. I så måte har den få eller ingen arvelige belastninger.
Grindcrusher

Grind Crusher er et samlealbum utgitt av Combat/Earache Records i 1990 for å vise frem plateselskapets hardeste hardcore-band. Det inneholdt mange band som på den tid var relativt ukjent, som for eksempel Napalm Death, Bolt Thrower, Entombed, Morbid Angel, Carcass og Godflesh. Disse gruppene overlevde alle sammen i mange år med relativ suksess, og som etterlot seg sine egne spor innen sjangeren på forskjellige måter. Det inneholdt også flere band som knapt nok dukket opp på scenen senere.
2. divisjon fotball for menn 1975

Opp- og nedrykk

Begge avdelingsvinnerne rykket direkte opp til 1. divisjon 1976. Nummer to i hver avdeling spilte kvalifisering mot vinneren av distrikt IX-X om opprykk, mens vinneren av distrikt XI ikke fikk mulighet til opprykk.
Fra avdeling A og B rykket de to nederste lagene ned. Distrikt IX-X og distrikt XI skulle fra neste sesong slås sammen til én avdeling (distrikt IX-XI i 1976, senere kalt avdeling C fra 1977). Det var derfor totalt ni av 16 lag som rykket ned fra de nordligste distriktene.
Direkte opprykk: Bryne (avdeling A) og HamKam (avdeling B)
Opprykk via kvalifisering: Vard (avdeling A) rykket opp etter kvalifiseringskamper mot Odd (avdeling B) og Bodø/Glimt (distrikt IX-X).
Nedrykk: Sunndal og Florvåg fra avdeling A, Østsiden og Lisleby fra avdeling B, Tromsø, Andenes og Narvik/Nor fra distrikt IX-X, Stein, Kirkenes, Sørild, Vardø, Honningsvåg og Hammerfest fra distrikt XI.
Kolya

Kolya (tsjekkisk: Kolja) er en tsjekkisk dramafilm fra 1996, som vant Oscar for beste fremmedspråklige film. Regissøren var Jan Svěrák, manus skrevet av Zdeněk Svěrák (faren til regissøren).
Historien utspiller seg i åttitallets Praha rundt den fattige cellisten og ungkaren Louka (Zdeněk Svěrák). For å komme ut av ei pengeknipe inngår han et proformaekteskap med en russisk kvinne som trenger tsjekkiske papirer. Like etter ekteskapsinngåelsen fordufter kvinnen, og Louka sitter tilbake med hennes fem år gamle sønn, Kolya. Louka har ingen interesse av en sønn, som sågar ikke taler hans eget språk og vice versa, og Kolya vil da heller intet annet enn å gjenforenes med familien sin. Tid og tålmodighet må til for at de to likevel knytter bånd.
Mike Porcaro

Liv og virke

Mike Porcaro spilte bass ved noen få uoffisielle anledninger med bandet helt siden dets tidlige tid på midten av 1970-tallet, men ble ikke offisielt medlem før i 1982 (like etter utgivelsen av albumet Toto IV), da han kom inn i stedet for David Hungate som sluttet for å begynne som studiomusiker i Nashville. Han erstattet Hungate på bass på albumets musikkvideoer og den påfølgende turneen. 
Ifølge Toto-gitaristen Steve Lukather skulle Porcaro vært et av bandets opprinnelige medlemmer, men plateselskapet ønsket å beholde den suksessfulle besetningen fra Boz Scaggs' kritikerroste album Silk Degrees (hvor Hungate, Lukather og andre medlemmer av Toto utgjorde Scaggs backingband på den tiden). Porcaro spilte også cello på sangen «Good for You» på Toto IV, og også på «After You've Gone» på albumet Mindfields fra 1999. 
Mike Porcaro var bror til de tidligere Toto-medlemmene Jeff Porcaro og Steve Porcaro. Deres far er den kjente jazz-trommeslageren og perkusjonisten Joe Porcaro.

Sykdom

Porcaro hadde mottatt diagnosen amyotrofisk lateralsklerose (ALS), også kjent som Lou Gehrigs sykdom, i 2007. Han sluttet derfor å turnere med bandet, men ble fremdeles regnet som offisielt medlem. I februar 2010 ble Porcaros diagnose offentliggjort av bandet og TOTO var i 2010 og 2011 på en lang verdensturne for å samle inn penger til behandling og for å gjøre hverdagene bedre for Porcaro. I september 2012 ble det rapportert i magasinet Classic Rock han klarte seg så godt som kunne forvente med hans sykdom, men han var bundet til rullestolen etter at sykdommen hadde utviklet seg. Den 15. mars døde Porcaro mens han sov i sitt hjem i Los Angeles.
Lossiusgården

Lossiusgården er en kjøpmannsgård fra 1780 i Kristiansund kommune i Møre og Romsdal. Lossiusgården ble fredet i 1924, og var en av de få kjøpmannsgårdene i Kristiansund som overlevde bombingen av byen i 1940. 
Lossiusgården ligger på Innlandet, den bydelen i Kristiansund der flest eldre bygninger er bevart. Siden 1833 har klippfiskfirmaet Lorentz A. Lossius hatt tilknytning til bygningen, og den har fått navn etter familien Lossius, som i 6. generasjon i dag driver og bruker gården som bolig.
Opprinnelig gikk bygningen under navnet Tordenskjoldgården.
Yuta Minami

Karriere

Yuta Minami startet sin profesjonelle karriere i Kashiwa Reysol i 1998. Han har også spilt for Roasso Kumamoto og Yokohama FC.
Han ble tatt ut i Japans tropp til VM i fotball U-20 1997 og 1999.
Galskapens land

Galskapens land er et musikkalbum med Vidar Johnsen, utgitt den 31. august 2012.
Ånstad (Skjåk)

Ånstad er det historiske kommunesenteret i Skjåk kommune i Oppland, og omtales derfor ofte som tettstedet Skjåk. Ånstad ligger øst i kommunen, i retning Lom. Riksvei 15 går gjennom Ånstad. Her ligger også Skjåk kirke.
Qasigiannguani Efterskole

Qasigiannguani Efterskole er en skole som er besluttet oppført i Qasigiannguit kommune på vestkysten av Grønland. Dette er Grønlands første efterskole. Skolen ble vedtatt i bruk fra august 2009, med plass til 80 elever. 
«Efterskoler» er en dansk skoleform for 14-18-årig ungdom. De fungerer som kostskoler, det vil si at elevene både bor og får undervisning på skolen. Men det er også ofte mulig å være hjemmeboende elev.  
Efterskolens tanke kan minne litt om tanken bak folkehøgskolene om å utvikle "hele eleven", og de har også til dels den samme historien. Men efterskolen har en yngre målgruppe enn folkehøgskolen (der man vanligvis må fylle 17 år innen utgangen av det året man begynner på skolen).
VY Canis Majoris

VY Canis Majoris er en stjerne i stjernebildet Store hund. Den er også en av de mest lyssterke stjernene på jordens nattehimmel. VY Canis Majoris ligger ca. 5 000 lysår fra jorden.
Beregninger viser at VY Canis Majoris har en radius rundt 1 420 ganger solens. Om denne stjernen ble plassert i midten av solsystemet, ville stjernens overflate strekke seg helt ut til Saturns bane.
Idé og tanke

Idé og tanke var en bokserie utgitt av Asbjørn Aarnes og Egil A. Wyller hos forlaget Tanum fra 1960 til 1985. Tilsammen utkom 42 titler.
Initiativet til serien Idé og tanke ble tatt av Johan Grundt Tanum, eieren av Tanum forlag. Han ville skape en bokserie som knyttet an til norsk filosofi på 1800-tallet, filosofer som Niels Treschow, Marcus Jacob Monrad, Georg Vilhelm Lyng og Johan Sebastian Welhaven. Som redaktører hadde han utsett Asbjørn Aarnes og Egil A. Wyller. Serien inneholdt oversatte originaltekster fra filosofihistorien og essayistikk knyttet til disse tekstene. Mange kjente navn fra det norske filosofimiljøet bidro, blant andre Hans Skjervheim, Gunnar Skirbekk, Stein Mehren, Arne Næss og Bernt Vestre.
Noen av titlene ble utgitt på ny av forlaget Aschehoug (som hadde overtatt Tanum) på 1990-tallet.
Yves Klein

Biografi

Klein ble født i Nice, og begge foreldrene var malere. Klein selv begynte å male mens han studerte. Han reiste mye, men i 1955 bosatte han seg i Paris. Her holdt han også sin første utstilling i Club des Solitaires. I 1956 ble hans monokrome malerier vist på utstillinger på gallerier i Paris. Klein døde av et hjerteinfarkt i Paris i 1962.

Kunst

Mange av hans tidlige malerier var monokrome, og i et utvalg av farger. Mot slutten av 50-årene var hans monokrome verk nesten utelukkende i en dyp blå farge, som han etterhvert tok ut patent på som International Klein Blue (IKB, =PB29, =CI 77007), selv om fargen aldri ble produsert for et kommersielt marked. 
I tillegg til tradisjonelle malerier, lagde også Klein flere verk hvor kvinnelige modeller dekket i blå maling ble dratt over eller lå på lerreter for å lage bildet. Han kalte disse verkene for Anthropometry.
I et annet prosjekt solgte han tomt rom i byen, mot en betaling i gull. Han ønsket at kjøperne skulle oppleve tomrommet ved at han solgte det til dem. Han mente at denne opplevelsen bare kunne bli betalt for med det reneste materialet; gull. For å gjenopprette den naturlige balansen som han hadde forstyrret ved å selge det tomme rommet (det var ikke lengre tomt), kastet Klein gullet i elven Seinen.
Dynodorcus

Utseende

Store til svært store (30–85 millimeter), svarte hjortebiller. Oversiden har vanligvis kraftig mikroskulptur og er litt matt. Hannen har sterkt forstørrede kjever og påfallende bredt hode, pannen er ganske flat uten utskudd eller forhøyninger. Hos denne gruppen er hannens kjever krumme med én enkelt, kraftig tann på innersiden.

Levevis

Larvene utvikler seg i morken ved.

Utbredelse

Slekten lever i Sørøst-Asia, fra India i vest til Taiwan og Palawan i øst.
Cambridge gasskraftverk

Cambridge gasskraftverk er et varmekraftverk i Isanti County i Minnesota, USA. Anlegget har en installert produksjonskapasitet på 150 – 190 MW, fordelt på 1 turbin, kapasitet avhengig av sesong. Operatør er energiselskapet Great River Energy Co LLC. 
Kraftverket stod ferdig utbygd i 2007 og er svært moderne. Brenselkilden er naturgass.
Gassverk

Gassverk er et senter for produksjon og distribusjon av gass (kalt bygass eller kullgass) til bygninger for oppvarming, matlaging og belysning. Gassen ble distribuert gjennom et nettverk av rør til formålet. I moderne energiforsyning produseres kullgass noen steder som innsatsgass (brensel) i gasskraftverk.
Verdens første gassverk ble bygget i London i 1813 av Gas Light and Coke Company of London. I Norge var det første Christiania Gasværk som ble startet i 1848. De fleste større byer i Norge hadde gassverk på begynnelsen av 1900-tallet. Disse forsvant etter hvert som elektrisiteten overtok rundt midten av 1900-tallet. Det siste som ble nedlagt var gassverket i Bergen, så sent som i 1984.

Produksjon

Gass blir laget ved at kull tørrdestilleres ved 1100 °C i lukkete beholdere, gassen ledes over i et kjøletårn og renses før den blir sendt ut i et rørnettet til abonnentene. Restprodukter er koks og tjære, samt kjemikaljer. Disse produktene selges, og danner sammen med salg av gass, intekter for gassverket.
Tengwar

Tengwar er et alfabet, konstruert av J.R.R. Tolkien. Ordet er ganske enkelt flertall av tengwa, som betyr "bokstav" på Tolkiens alvespråk quenya. Ifølge hans mytologi var det alvene som utviklet dette skriftsystemet. Det er ment å være en særlig vakker og flytende skrift, og mange fans av Tolkiens Midgard-mytologi har brukt disse tegnene til tatoveringer eller inskripsjoner på ringer. Tolkien tok med en kortfattet redegjørelse for denne skriften i Tillegg E til Ringenes Herre.

Tekster og stavemåter

De mest kjente tengwar-tekstene er ganske sikkert inskripsjonen på Saurons Herskerring, som også ble vist i Peter Jacksons filmatisering, og en inskripsjon på tittelsiden i hvert bind av Ringenes Herre. Den siste er faktisk på engelsk. Christopher Tolkien skrev også en tengwar-tekst (igjen på engelsk) til å bruke på tittelsiden av Silmarillion, det posthumt publiserte verket han redigerte sammen fra farens etterlatte notater, men det er lett å se forskjell på hans skrivestil og farens. 
Tengwar er et fleksibelt skriftsystem. Det finnes en rekke forskjellige "moduser" eller stavemåter, tilpasset fonologien i det enkelte språk. De fleste av Tolkiens egne tengwar-tekster er på engelsk, men på innsiden av mytologien ble tengwar opprinnelig brukt til å skrive språkene i det fiktive Midgard. Filologen Tolkien la ned mye arbeid på å utrede den alviske språkfamilien, særlig to store alvespråkene quenya og sindarin, og begge disse har nøye definerte "moduser" eller stavesystemer på tengwar. 
Tengwar var beregnet på å bli skrevet med pensel eller penn. Samtidig som hver bokstav representerer en språklyd, har den også, som i runer, et navn med egen betydning. Bokstaven for T heter f.eks. tinco, som er quenya for "metall".

Struktur

De fleste av tegnene har et regelmessig forhold til hverandre og til den språklyden de står for. For eksempel: En ustemt plosiv konsonant som P gjøres om til en stemt B ved å fordoble buen som er en del av tegnet. Samme forhold går igjen mellom symbolene for K og G, eller T sammenlignet med D. De tilsvarende frikative lydene (som F i forhold til P, eller V i forhold til B) dannes så ved å forhøye "stammen" som er en del av tegnet. 
Grunnbokstavene er alle konsonanter. Vokaltegn kan skrives som diakritiske merker over konsonantene. Det vanligste er at tre prikker står for A, en strek ("dash") for E, en prikk for I (men disse tegnene for E og I blir noen ganger ombyttet), en krøll vendt mot høyre for O, og en krøll vendt mot venstre for U (men det siste paret kan også byttes om; i den kjente inskripsjonen på Saurons Ring brukes krøllen til høyre for U). Noen "senere" varianter av tengwar (i den fiktive tidslinjen) hadde innført egne bokstaver for vokaler og trengte altså ikke bruke disse symbolene over konsonantbokstavene. Illustrasjonen av diktet "A Elbereth Gilthoniel" som her er vist, er et eksempel på en slik "fullvokal"-modus. Tolkien-fans som bruker tegnene til private inskripsjoner later helst til å foretrekke det mer "klassiske" systemet der vokalene skrives over konsonantene, siden dette gir et mer livlig skriftbilde.